Sura ya 16
1 Leino ukhukokana ni sango savuli ya vavalanche nduvunia valagile emipelela gya khu Galatia, na yumwe mvombage ewo. 2 Mukhigono eikhitanchi eikya ndugu, khila munu evikhila khininie pakhulimbilincha ukhukongana nuvukavi wa mwene. 3 Nune yakhiva ninchile vola uvoyakhiva mwiva muvahalile payanikhuvasuha ni kalata, puvagege neisadakha yienyo impakha khu Yerusalemu. 4 Pu einave lunonu ukhuluta nayune yatwiva pupaninie nune. 5 Puleino ayanikhwincha khulyumwe yakhiva niluta khu Makedoni. 6 Pamo yanitama numwe eena, khihamo useikhe gyooni, ugwa mepo eiyinyahala, pu muve vakhungilikha khyooni ukhuniluta. 7 Ulwa khuva sanilonda ukhuva vona leino khuseikhi uguniluta nicnha vuvule, pakhuva nihuveila khulyumwe useikhi udebe uNwa aganange. 8 Puyanitama khu Efeso napa Pentekoste, 9 ulwa khuva neideinduliwe undyango umwelefu pu avingi vibeiga khulyune. 10 Leino u Timoti aninche mumbone ukhuta alienomwe mulekhe uvudwaanchi, ivomba eimbombo ya Ntwa nduvunivomba. 11 Umunu uviavenchaga alekhe ukhubeida, nulunonchehencho, ukhuta pu ave vakhwincha khyulyune, nikhuguleila paninie na valokolo. 12 Puleino lekhukongana nulukolo lweito u Apolo nikhasimelishe inche khulyumwe sinogwa ukhwincha leino, puyaikhwincha walinuseikhi. 13 Muve miho mwikanganche muvombe nda vanu avagosi avalienamakha. 14 Pu leino gooni ugu muvomba gavombekhe ndugano. 15 Muyimanyile eikaya eiya Stefana. Ukhuta vuvukilisite avatengunchi yu sadakha eitanchi eiya Akaya, navene veivekhila mumbombo eiya khuvatanga aveideekhi. 16 Muve vadekhedekhe khu vanu ndavo, na khumunu uveiavenchaga uveitangila mumbombo navavoombi paninie nufwe. 17 Nune nihovokha savuli yakhwincha khwa veene u Stefano, nu Fotunato, nayu Akiko. Pakhuva ava vamile ifingi fila ifyungale vuvule khyulyumwe. 18 Ulwa khuva vang'owisye einumbula yango ni yienyo pumuvankumbukhage avanu ndavo. 19 Emipelela eigya khu Asia vasuhile ulusamusyo khulyumwe u Akila nu Prisika vikhuvaponia munditawa lya Ntwa paninie nupelela ugalikhumiavavo. 20 Avalukolo lwango vooni vikhuvaponia, pumuponaniage nulunchibo uluvulanche. 21 Une, nei Paulo, nisimba ewo neikhivokho khyango. 22 Eingave yieyoni saganile uNtwa pu ulukoto luve pamwene, veiNtwa veito winchage. 23 Uluhungu lwa Ntwa uYesu luve namwe. 24 Ulugano lwango luve paninie numwe mwa Yesu u Klisite.